VSL sklep I Cp 68/2011
Sodna praksa višjih sodišč, 2011-04-12

stroški postopka - obračunanje stroškov izvršilnega postopka na podlagi verodostojne listine v stroške pravdnega postopka

Po določilih Odvetniške tarife se nagrada za postopek izvršbe na podlagi verodostojne listine in postopek za izdajo plačilnega naloga ali izpraznitvenega naloga všteje v nagrado za postopek na prvi stopnji, če ta poteka kot nadaljevanje postopka izvršbe na podlagi verodostojne listine ali postopka za izdajo plačilnega naloga ali izpraznitvenega naloga. To določilo pa ne pomeni, da bi sodišče lahko celotne priznane izvršilne stroške odračunalo od pravdnih stroškov, temveč mora odračunati le nagrado za izvršilni postopek od priznane nagrade za pravdni postopek. Ostali izvršilni stroški (plačilo sodne takse, stroški poizvedb) tožniku pripadajo, saj jih ni mogoče šteti v postavko priznane nagrade za izvršilni postopek.

Pritožbi se ugodi in se sklep o stroških vsebovan v 2. točki izreka sodbe spremeni tako, da je tožena stranka tožeči dolžna poravnati znesek 73,88 EUR stroškov pravdnega postopka v roku 8 dni.

Tožena stranka je dolžna tožeči stranki plačati stroške pritožbenega postopka v višini 85,44 EUR v roku 8 dni, v primeru zamude z zakonskimi zamudnimi obrestmi, ki tečejo od prvega dne po poteku roka za prostovoljno izpolnitev obveznosti do plačila.

Sodišče prve stopnje je s sodbo sklep o izvršbi Okrajnega sodišča v Ljubljani opr.št. VL 61340/2009 z dne 13.5.2009 ohranilo v celoti v veljavi v 1. in 4. odstavku izreka. Toženi stranki je naložilo, da je dolžna tožeči stranki povrniti stroške pravdnega postopka v znesku 0,84 EUR v roku 8 dni.

Zoper stroškovni del odločitve se pritožuje tožeča stranka zaradi napačne uporabe določb Odvetniške tarife. Tarifna štev. 3100, na katero se sklicuje sodišče, se nanaša le na nagrado za postopek in posledično pomeni, da se stranki nagrada za postopek s predlogom za izvršbo po tar. št. 3460 všteje v nagrado za postopek pred sodiščem prve stopnje po tar. št. 3100. Tožeči stranki pa so bili tako v izvršilnem kot v pravdnem postopku priznani tudi drugi stroški in sicer v izvršilnem postopku poleg stroškov nagrade za postopek 5,10 EUR z DDV še stroški sodne takse v višini 46,00 EUR ter stroški oprave poizvedb o premoženju v znesku 27,04 EUR, v pravdnem postopku pa poleg stroškov nagrade za postopek v višini 22,10 EUR z DDV še stroški nagrade za narok in materialni stroški v skupni višini 40,44 EUR z DDV ter stroški sodne takse v znesku 5,00 EUR. Vračunanje stroškov izvršilnega postopka v stroške pravdnega postopka, kot ga je opravilo prvostopno sodišče, je še posebej sporno zato, ker je od stroškov postopka sodišče odštelo tudi stroške plačane sodne takse za predlog za izvršbo, kar je očitno napačno. Tožeča stranka višjemu sodišču predlaga spremembo stroškovnega dela odločitve tako, da toženi stranki naloži plačilo stroškov pravdnega postopka v višini 73,88 EUR.

Zakon o odvetniški tarifi v tar. št. 3100, v kateri določa nagrado za pravdni postopek, določa, da se nagrada za postopek izvršbe na podlagi verodostojne listine in postopek za izdajo plačilnega ali izpraznitvenega naloga všteje v nagrado za postopek na prvi stopnji, če le-ta poteka kot nadaljevanje postopka izvršbe na podlagi verodostojne listine ali postopka za izdajo plačilnega ali izpraznitvenega naloga. Vendar pa to ne pomeni, da sodišče celotne stroške izvršilnega postopka poračuna s stroški pravdnega postopka ter tožniku dosodi le morebitno razliko. Pritožba utemeljeno opozarja, da je ob pravilni uporabi tar. št. 3100 potrebno v okviru nagrade za postopek obračunati le nagrado za postopek izvršbe na podlagi verodostojne listine, ne pa tudi sodnih taks in drugih priznanih stroškov v izvršilnem postopku. Pritožbeno sodišče je zato ponovno obračunalo stroške postopka in tožeči stranki priznalo stroške pravdnega postopka v višini 22,10 EUR kot nagrado za postopek, zmanjšane za 5,1 EUR, kar predstavlja nagrado za postopek v izvršilni zadevi, priznalo mu je tudi 20,40 EUR nagrade za narok in 20,00 EUR materialnih stroškov, kar povečano za DDV in sodno takso znaša 73,88 EUR. V tem obsegu je pritožbeno sodišče torej pritožbi  ugodilo in izpodbijano stroškovno odločitev spremenilo na podlagi 3. točke 365. člena v zvezi s 1. odstavkom 166. člena ZPP.

Ker je tožeča stranka s pritožbo uspela, ji je tožena stranka dolžna povrniti tudi njene stroške pritožbenega postopka. Te je odmerilo sodišče druge stopnje na podlagi Odvetniške tarife in predstavljajo stroške nagrade za postopek, povečane za davek na dodano vrednost, stroške poštnine in stroške sodne takse za pritožbo. Skupaj odmerjeni stroški za pritožbeni postopek znašajo 85,44 EUR, tožena stranka pa jih je dolžna tožeči stranki povrniti v roku 8 dni, v primeru zamude z zakonskimi zamudnimi obrestmi, ki tečejo od poteka roka za prostovoljno izpolnitev obveznosti do plačila.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.